De sărbători o să putem să facem cumpărături la preţ redus de la Fisc. Agenţia de Administrare Fiscală deschide un magazin online până la sfârşitul anului, primit donaţie de la o firmă. Acolo o să vândă mărfuri confiscate, de la îmbrăcăminte şi încălţăminte până la covoare şi maşini.

Preşedintele Fiscului speră să vândă cât mai mult online, mai ales că magazinul va începe să funcţioneze în apropierea Crăciunului.

Doar în zona Bucureşti-Ilfov, ANAF are la vânzare 10 milioane de produse, iar anul trecut a obţinut peste un milion de euro din comecializarea mărfii confiscate.

Dragoş Doroş, preşedintele ANAF: „ANAF-ul mai are mii şi mii de produse confiscate, care se află la valorificare. Sper ca în 2 luni de zile să putem să avem un magazin online. Le cumpăraţi în aceeaşi procedură online pe care o folosiţi la orice alt magazin. Am început deja să încărcăm produse, vom începe cu câteva categorii şi după aceea, încet-încet, vom încărca cu toate produsele pe care le avem”.